# śrī-tulasī-stotram

# jagad-dhātri namas tubhyaṁ viṣṇoś ca priya-vallabhe |

yato brahmādayo devāḥ sṛṣṭi-sthity-antakāriṇaḥ ||1||

namas tulasi kalyāṇi namo viṣṇu-priye śubhe |

namo mokṣa-prade devi namaḥ sampat-pradāyike ||2||

tulasī pātu māṁ nityaṁ sarvāpadbhyo’pi sarvadā |

kīrtitāpi smṛtā vāpi pavitrayati mānavam ||3||

namāmi śirasā devīṁ tulasīṁ vilasat-tanum |

yāṁ dṛṣṭvā pāpino martyā mucyante sarva-kilbiṣāt ||4||

tulasyā rakṣitaṁ sarvaṁ jagad etac carācaram |

yā vinirhanti pāpāni dṛṣṭā vai pāpibhir naraiḥ ||5||

namas tulasy atitarāṁ tasyai baddhāñjaliṁ kalau |

kalayanti sukhaṁ sarve striyo vaiśyās tathāpare ||6||

tulasyā nāparaṁ kiñcid daivataṁ jagatī-tale |

yayā pavitrito loko viṣṇu-saṅgena vaiṣṇavaḥ ||7||
tulasyāḥ pallavaṁ viṣṇoḥ śirasyāropitaṁ kalau |

āropayati sarvāṇi śreyāṁsi vara-mastake ||8||

tulasyāṁ sakalā devā vasanti satataṁ yataḥ |

atas tām arcayel loke sarvān devān samarcayan ||9||

namas tulasi sarvajñe puruṣottama-vallabhe |

pāhi māṁ sarva-pāpebhyo sarva-sampat-pradāyike ||10||

iti stotraṁ purā gītaṁ puṇḍarīkeṇa dhīmatā |
viṣṇum arcayatā nityaṁ śobhanais tulasī-dalaiḥ ||11||

tulasī śrīr mahā-lakṣmīr vidyāvidyā yaśasvinī |

dharmyā dharmānanā vṛndā devadeva-manaḥ priyā ||12||

lakṣmī-priya-sakhī devī dyaur bhūmir acalā calā |

ṣoḍaśaitāni nāmāni tulasyāḥ kīrtayen naraḥ ||13||

labhate sutarāṁ bhaktmante viṣṇu-padaṁ tathā |

tulasī bhūr mahā-lakṣmīḥ padminī śrī-hari-priyā ||14||

tulasi śrī-sakhi śubhe pāpa-hāriṇi puṇyade |

namas te nārada-nute nārāyaṇa-manaḥ-priye ||15||

iti śrī-puṇḍarīka-kṛtaṁ śrī-tulasī-stotraṁ sampūrṇam |

#  --o)0(o--

# śrī-tulasī-stavaḥ

munayaḥ siddha-gandharvāḥ pātāle nāgarāṭ svayam |

prabhāvaṁ tava deveśi gāyanti sura-sattamāḥ ||1||

na te prabhāvaṁ jānanti devatāḥ keśavādṛte |

guṇānāṁ parimāṇaṁ tu kalpa-koṭi-śatair api ||2||

kṛṣṇānandāt samudbhūtā kṣīroda-mathanodyame |

uttamāṅge purā yena tulasī viṣṇunā dhṛtā ||3||

prāpyaitāni tvayā devi viṣṇor aṅgāni sarvaśaḥ |

pavitratā tvayā prāptā tulasīṁ tvāṁ namāmy aham ||4||

tvad-aṅga-sambhavaiḥ patraiḥ pūjayāmi yathā harim |

tathā kuruṣva me'vighnaṁ yato yāmi parāṁ gatim ||5||

ropitā gomatī-tīre svayaṁ kṛṣṇena pālitā |

jagad-dhitāya tulasī gopīnāṁ hita-hetave ||6||

vṛndāvane vicaratā sevitā viṣṇunā svayam |

gokulasya vivṛddhy-arthaṁ kaṁsasya nidhanāya ca ||7||

vasiṣṭha-vacanāt pūrvaṁ rāmeṇa sarayū-taṭe |

rākṣasānāṁ vadhārthāya ropitātvaṁ jagat-priye ||8||

ropitā tapaso vṛddhyai tulasīṁ tvāṁ namāmy aham |

viyoge vāsudevasya dhyātvā tvāṁ janakātmajā ||9||

aśoka-vana-madhye tu priyeṇa saha saṅgatā |

śaṅkarārthaṁ purā devi pārvatyā tvaṁ himālaye ||10||

ropitā tapaso vṛddhyai tulasīṁ tvāṁ namāmy aham |

sarvābhir deva-patnībhiḥ kinnaraiś cāpi nandane ||11||

duḥsvapna-nāśanārthāya sevitā tvaṁ namo’stu te |

dharmāraṇye gayāyāṁ ca sevitā pitṛbhiḥ svayam ||12||

sevitā tulasī puṇyā ātmano hitam icchatā |

ropitā rāmacandreṇa sevitā lakṣmaṇena ca ||13||

pālitā sītayā bhaktyā tulasī daṇḍake vane |

trailokya-vyāpinī gaṅgā yathā śāstreṣu gīyate ||14||

tathaiva tulasī devī dṛśyate sa-carācare |

ṛśyamūke ca vasatā kapirājena sevitā ||15|

praṇamya tulasī-devīṁ sāgarotkramaṇaṁ kṛtam |

kṛta-kāryaḥ prahṛṣṭaś ca hanūmān punar āgataḥ ||16||

tulasī-grahaṇaṁ kṛtvā vimukto yāti pātakaiḥ |

athavā muni-śārdūla brahma-hatyāṁ vyapohati ||17||

tulasī-patra-galitaṁ yas toyaṁ śirasā vahet |

gaṅgā-snānam avāpnoti daśa-dhenu-phala-pradam ||18||

prasīda devi deveśi prasīda hari-vallabhe |

kṣīroda-mathanodbhūte tulasi tvāṁ namāmy aham ||19||

dvādaśyāṁ jāgare rātrau yaḥ paṭhet tulasī-stavam |

dvātriṁśad-aparādhāṁś ca kṣamate tasya keśavaḥ ||20||

iti padma-purāṇe sṛṣṭi-khaṇḍe śrī-tulasī-stavaḥ sampūrṇaḥ |

 --o)0(o--

yā dṛṣṭā nikhilāgha-saṅgha-śamanī spṛṣṭā vapuḥ-pāvanī

rogāṇām abhivanditā nirasinī siktāntaka-trāsinī |

pratyāsatti-vidhāyinī bhagavataḥ kṛṣṇasya saṁropitā

nyastā tac-caraṇe vimukti-phaladā tasyai tulasyai namaḥ ||

śrīyaṁ dehi yaśo dehi kīrtim āyus tathā sukham |

balaṁ puṣṭiṁ tathā dharmaṁ tulasī tvaṁ prasīda me ||